राजस्थान के झुंझुनू जिले में अपने ननिहाल में पैदा हुई मुबारक बेगम के पिता की आर्थिक दशा ठीक नहीं थीं। लेकिन यह मुबारक का सौभाग्य था कि उनके पिता को संगीत में बहुत दिलचस्पी थी। मुबारक बेगम के दादा अहमदाबाद में चाय की दुकान चलाते थे। जब मुबारक बहुत छोटी सी थीं तो उनके पिता अपने परिवार को लेकर अहमदाबाद आ गए। वहां उन्होंने फल बेचने शुरू किए, लेकिन अपने संगीत के शौक़ को मरने नहीं दिया।